กู้จำนำข้าวเบียดงบพยุงราคายาง
โครงการแทรกแซงราคายางกิโลกรัมละ 104 บาท ส่อไร้เงินพยุง โดนเงินกู้จำนำข้าวเบียดตกขอบ
14 มี.ค. 2556

โครงการแทรกแซงราคายางกิโลกรัมละ 104 บาท ส่อไร้เงินพยุง โดนเงินกู้จำนำข้าวเบียดตกขอบ
แหล่งข่าวกระทรวงการคลังเปิดเผยว่า ผลจากการปรับแผนก่อหนี้สาธารณะประจำปีงบประมาณ 2556 ด้วยการเพิ่มเงินสำหรับใช้ในการแทรกแซงพืชผลทางการเกษตร 7.41 หมื่นล้านบาท ส่วนใหญ่จะใช้เพื่อรับจำนำข้าวจะทำให้เม็ดเงินที่ตั้งไว้เพื่อใช้แทรกแซงราคายางพารากิโลกรัมละ 104 บาทต้องลดลงไปด้วยโดยอัตโนมัติ
ที่ผ่านมา คณะรัฐมนตรี (ครม.) อนุมัติกรอบวงเงินไว้สำหรับแทรกแซงยางพารา 3 หมื่นล้านบาท แต่เบิกใช้ไปแล้ว 3 งวด งวดละ 5,000 ล้านบาท เหลือเงินที่ต้องเบิกใช้อีก 1.5 หมื่นล้านบาท แต่เม็ดเงินสำหรับแทรกแซงยางพาราและมันสำปะหลังที่เหลืออยู่จริงๆ เมื่อมีการปรับแผนการก่อหนี้รอบนี้จะเหลือแค่ 1 หมื่นล้านบาทเท่านั้น
ก่อนหน้านี้ ที่ประชุมคณะกรรมการนโยบายยางธรรมชาติ (กนย.) ที่มีนายกิตติรัตน์ ณ ระนอง รองนายกรัฐมนตรีและ รมว.คลัง เป็นประธาน เมื่อวันที่ 14 ก.พ.มีมติอนุมัติให้องค์การสวนยาง (อ.ส.ย.) เบิกจ่ายเงินงวดละ 5,000 ล้านบาท ขณะที่ นายยุทธพงศ์ จรัสเสถียร รมช.เกษตรและสหกรณ์ เสนอขอเบิกมาใช้รวดเดียวทั้งหมด
วันที่ 13 มี.ค.ที่ประชุมคณะกรรมการโครงการพัฒนาศักยภาพสถาบันเกษตรกรเพื่อรักษาเสถียรภาพราคายางพารา ตัวแทนเกษตรกรผู้ปลูกยางในฐานะกรรมการบริหารโครงการ ได้สอบถาม นายยุทธพงศ์ ว่า การกู้หนี้เพื่อนำไปรับจำนำข้าวจะกระทบต่อโครงการรับซื้อยาง หรือไม่ 
นายยุทธพงศ์ ชี้แจงว่า ไม่กระทบ เพราะ ครม.ได้อนุมัติวงเงินโครงการไว้แล้ว 3 หมื่นล้านบาท และเพิ่งเบิกมาใช้เพียง 1 หมื่นล้านบาท เหลืออีก 2 หมื่นล้านบาท โดยอยู่ระหว่างเสนอ ครม.ขอเบิกมาใช้ 1 หมื่นล้านบาท เพื่อนำมารับซื้อยางอีก 3 หมื่นตัน ก่อนจะปิดโครงการวันที่ 31 มี.ค.นี้
ปัจจุบัน ครม.มีมติอนุมัติเงินกู้เพื่อใช้ในโครงการแทรกแซงราคายาง 4.2 หมื่นล้านบาท มีการใช้เงินไปแล้ว 1.94 หมื่นล้านบาท ซื้อยางมาเก็บไว้ 1.94 แสนตัน